Brittanje keur Covid-19-pil goedCovid-19-pil (Foto: Merck & Co., AFP) Brittanje het Donderdag die antivirale pil vir die behandeling van Covid-19 goedgekeur en is die eerste land ter wêreld om dié stap te doen. Die pil is ontwikkel deur die Amerikaanse farmaseutiese reus, Merck & Co., en word gebruik om Covid-19-pasiënte se simptome – wat matig tot ernstig kan wees – te behandel. Sajid Javid, minister van gesondheid in Brittanje, het dié dag as ŉ geskiedkundige dag vir die land bestempel aangesien die Verenigde Koninkryk nou die eerste land ter wêreld is wat die pil goedgekeur het. “Die pil is ŉ baanbreker-behandeling en sal menselewens red,” het Javid gesê. Die antivirale pil, genoem molnupiravir, verminder die vermoë van ŉ virus om te repliseer en sodoende vertraag dit die siekte. Die Britse regulerende agentskap vir medisyne en gesondheidsorgprodukte (MHRA) het gesê sy proewe het bevind dat die pil “veilig en doeltreffend is om die risiko van hospitaalbehandeling en dood te verminder”. Gegrond op die kliniese proefdata, is die middel die doeltreffendste wanneer dit tydens die vroeë stadiums van die virus geneem word en die MHRA beveel aan dat dit binne vyf dae ná die aanvang van simptome gebruik word. Dit is goedgekeur vir gebruik in mense wat minstens een risikofaktor het vir die ontwikkeling van ernstige siektes, waaronder vetsug, ouderdom, diabetes en hartsiektes. Brittanje, een van die lande wat die hardste deur die pandemie getref is, het op 20 Oktober aangekondig dat hy 480 000 dosisse molnupiravir van Merck bestel het. Dwelmreguleerders in die Verenigde State en die Europese Unie het reeds met ŉ evaluering van die middel begin. Merck het reeds ooreenkomste met ander regerings onderteken, waaronder die VSA, wat beplan het om 1,7 miljoen dosisse van die pil te koop indien dit deur reguleerders goedgekeur word. Dit vervang nie die entstof nie June Raine, uitvoerende hoof van die MHRA, het die pil beskryf as nog ŉ terapeutiese middel om by die wêreld se wapenrusting teen Covid-19 te voeg. “Dit is ook die wêreld se eerste goedgekeurde antivirale middel vir hierdie siekte wat per mond geneem kan word eerder as om binneaars toegedien te word. Dus kan dit buite ŉ hospitaalopset toegedien word,” het Raine gesê. Volgens Munir Pirmohamed, voorsitter van die Kommissie vir Menslike Medisyne, is dit in kliniese toetse bevind dat die middel doeltreffend is om die risiko van hospitaalopname of dood vir volwassenes wat nie in die hospitaal opgeneem is nie, met 50% te verminder. Kenners het gewaarsku dat die behandeling geen wondermiddel is nie en Pirmohamed het gesê dit is nie bedoel om as plaasvervanger vir inenting teen die virus gebruik te word nie. ŉ Eenvoudige pil om Covid-19 te behandel is sedert die aanvang van die pandemie gesoek en Merck se aankondiging van sy proefresultate is beskou as ŉ groot stap in die rigting van daardie doelwit. Tot nou toe is Covid-19-terapiemiddels soos monoklonale teenliggaampies en Gilead se remdesivir – gemagtig vir gebruik in die EU onder die naam Veklury – binneaars toegedien. Molnupiravir is aanvanklik ontwikkel as ŉ inhibeerder van griep en respiratoriese sinsitiale virus (RSV) – twee ander belangrike akute respiratoriese infeksies – deur ŉ span by die Emory Universiteit in Atlanta, Georgia. Merck doen ook ŉ aparte kliniese proef vir ŉ tweede gebruik van die middel, as maatreël om te verhoed dat mense wat in noue aanraking was met diegene wat die virus dra ook Covid-19 opdoen.